**ПРАВИЛНИК**

**о условима и критеријумима за су/финансирање израде планских докумената**

"Службени гласник РС", број 48 од 2. јуна 2015.

Члан 1.

Овим правилником ближе се прописују услови и критеријуми за су/финансирање израде планских докумената.

Члан 2.

Министарство надлежно за послове урбанизма може на захтев јединице локалне самоуправе, су/финансирати израду појединих планских докумената у складу са законом којим се уређује планирање и изградња.

Члан 3.

Уз захтев из члана 2. овог правилника, јединица локалне самоуправе доставља одлуку о изради планског документа који је предмет конкурса, донету у складу са законом, односно доказ да је одлука о изради планског документа објављена у службеном гласилу јединице локалне самоуправе.

Захтев садржи:

1) назив јединице локалне самоуправе;

2) назив планског документа и податке о планском основу за његову израду;

3) површину обухвата плана;

4) износ средстава потребан за израду планског документа.

Поред података и доказа из ст. 1. и 2. овог члана, јединица локалне самоуправе доставља и друге податке и доказе (ПИБ образац, оверен извод из одлуке о буџету и др.).

Члан 4.

Приликом доношења одлуке о су/финансирању израде планског документа примењују се следећи критеријуми:

1) приоритетност доношења планског документа;

2) број становника јединице локалне самоуправе;

3) површина територије јединице локалне самоуправе;

4) степен развијености јединице локалне самоуправе;

5) буџетска средства која је јединица локалне самоуправе определила за израду предметног планског документа у години подношења захтева;

6) наменско трошење средстава додељених по овом основу.

Члан 5.

Даном ступања на снагу овог правилника престаје да важи Правилник о условима и критеријумима за су/финансирање израде планских докумената („Службени гласник РС”, број 72/11).

Члан 6.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-00023/2015-07

У Београду, 29. маја 2015. године

Министар,

проф. др **Зорана Михајловић,**с.р.